Mestské zastupiteľstvo v Žiline v súlade s § 6 ods. 1 zákona SNR č.369/1990 Zb. o obecnom zriadení v znení neskorších predpisov vydáva všeobecne záväzné 

NARIADENIE

mesta Žilina o spôsobe prideľovania nájomných bytov – žrebovaním, na zabezpečenie jeho vykonania.

č. 1/2007

Článok I
Úvodné ustanovenia

Účelom tohto Všeobecne záväzného nariadenia mesta Žilina je úprava  spôsobu prideľovania nájomných bytov, na výstavbu ktorých boli použité prostriedky zo Štátneho fondu rozvoja bývania a dotácia Ministerstva výstavby a regionálneho
rozvoja.

Článok II
Postup pri evidovaní žiadateľov o byt

1.	Žiadosť o pridelenie nájomného bytu musí mať písomnú formu, musí byť datovaná, odôvodnená, vlastnoručne podpísaná a adresovaná Mestskému úradu v Žiline, ktorý  ju zaeviduje a postúpi na konanie bytovému oddeleniu.
2.	K žiadosti o pridelenie nájomného bytu treba doložiť:
a)	popis  súčasnej bytovej situácie,
b)	potvrdenie zamestnávateľa o výške priemerného mesačného príjmu, u     samostatne zárobkovo činné  osoby výpis z daňového priznania fyzickej     osoby,
c)	u žiadateľov o bezbariérový nájomný byt, posudok o tom, že žiadateľ je     alebo člen rodiny je občanom s ťažkým zdravotným postihnutím,
d)	čestné prehlásenie o tom, že nie je nájomcom, spolu nájomcom mestského,     družstevného bytu, ani rozostavaného domu ani bytu.
3.	Mesačný príjem žiadateľa a osôb, ktorých príjmy sa posudzujú spoločne podľa osobitného predpisu nesmie prevýšiť trojnásobok životného minima vypočítaného pre žiadateľa a osoby, ktorých príjmy sa posudzujú spoločne. Mesačný príjem sa vypočíta z príjmu za predchádzajúci kalendárny rok ako podiel tohto príjmu a príslušného počtu mesiacov, počas ktorých príjem poberal. Mesačný príjem posudzovanej rodiny nesmie byť nižší ako životné minimum plus 2.500,– Sk.
4.	Žiadosť je evidovaná po dobu troch rokov. Ak žiadateľ do l mesiaca po uplynutí tejto doby neoznámi písomne, že na uvedenej žiadosti trvá, bude táto žiadosť vyradená z evidencie.

Článok III
Postup pri spôsobe prideľovania nájomných bytov – žrebovaním
                     
1.	Každá žiadosť bude prerokovaná v sociálnej, zdravotnej a bytovej komisii a v súlade s podmienkami určenými rozhodne o zaradení uchádzača do zoznamu žiadateľov o nájomný byt, alebo do zoznamu pre bezbariérové nájomné byty, o čom spíše záznam.
2.	Komisia pripraví zoznam uchádzačov o pridelenie nájomného bytu a  zoznam uchádzačov pre bezbariérové nájomné byty, ktorí spĺňajú všetky podmienky na pridelenie bytu, ktorým pridelí evidenčné číslo a za účasti notára vyžrebuje žiadateľov pod evidenčným číslom, ktorým bude poskytnutý nájomný byt.
3.	Pred samotným  žrebovaním komisia skontroluje evidenčné čísla v zozname v žrebovacom priestore.
4.	Po vyžrebovaní komisia zverejní evidenčné čísla vyžrebovaných žiadateľov, ktorým  sa byt pridelí, zvlášť pre nájomné byty a zvlášť pre bezbariérové byty. Tento zoznam bude zverejnený na internetovej stránke mesta a na úradnej tabuli mesta.
5.	Počet bytov stanovených na jednotlivé kategórie stanoví sociálna, zdravotná a bytová komisia  na svojom zasadnutí pred  termínom žrebovania. Byty budú pridelené podľa poradia, podľa čísla bytov a poradia vyžrebovaných.

Článok IV
Predĺženie platnosti nájomnej zmluvy

1.	Nájomca nájomného bytu je povinný 3 mesiace pred ukončením nájomného vzťahu požiadať bytové oddelenie Mestského úradu v Žiline o predĺženie nájomnej zmluvy spolu s dokladmi o tom, že spĺňa podmienky „Zásad prideľovania nájomných bytov“.
2.	Každá žiadosť o predĺženie nájomnej zmluvy bude prerokovaná v sociálnej, zdravotnej a bytovej komisii. Žiadosti, ktoré spĺňajú kritériá pre prideľovanie nájomných bytov budú odporučené  primátorovi mesta na schválenie.
3.	Na základe súhlasu primátora bude vystavený dodatok k nájomnej zmluve.

Článok V
Zánik nájmu bytu

Nájom bytu zaniká v zmysle znenia § 710 a § 711 Občianskeho zákonníka.

Článok VI
Osobitné ustanovenie

Na základe výnosu MVaRR SR č. V-1/2006 z 07. 12. 2006 primátor mesta má možnosť 10 % z celkového ročného počtu nájomných bytov prideliť do užívania fyzickým osobám a to bez ohľadu na výšku príjmu.

Článok VII
Záverečné ustanovenie

Toto nariadenie bolo schválené na zasadnutí Mestského zastupiteľstva v Žiline dňa              23. 04. 2007 bolo vyvesené na úradnej tabuli mesta Žilina a nadobúda účinnosť dňom         10. 05. 2007.

									Ivan  Harman, v. r. 
								          primátor mesta Žilina